《瑞鹤仙 海棠》
宋代·刘澜

向阳看未足。更露立阑干，日高人独。江空佩鸣玉。

问烟鬟霞脸，为谁膏沐。情闲景淑。嫁东风、无媒自卜。

凤台高，贪伴吹笙，惊下九天霜鹄。

红蹙。花开不到，杜老溪庄，已公茅屋。山城水国。欢易断，梦难续。

记年时马上，人酣花醉，乐奏开元旧曲。夜归来，驾锦漫天，绛纱万烛。

作者简介：刘澜（公元？年至一二七六年），字声源，号让村，天台人。生年不详卒于宋端宗景炎元年，即公元一二七六年卒。尝为道士，还俗。举唐诗，有所悟。干谒无所成。澜亦能词，绝妙好词中录存三首。